༄༅།།༢༠༡༦ལོའི་བོད་རང་སྐྱོང་ལྗོངས་སྤྱིར་བཏང་མཐོ་རིམ་སློབ་གྲྭར་

སློབ་མ་བསྡུ་བའི་གཅིག་གྱུར་རྒྱུགས་ཤོག

བོད་སྐད་ཡིག

ཆ་ཤས་དང་པོ། ངེས་སྦྱོང་དྲི་གཞི།

**དང་པོ། འདེམ་འཇུག་དྲི་གཞི།** （གཤམ་གསལ་དྲི་བ1-25བར་ལ་ལན་གསུམ་རེ་ཡོད་པ་ལས་ཡང་དག་པའི་དྲིས་ལན་གཅིག་རང་ཡོད་པ་དེའི་མཚོན་རྟགས་འདེམ་དགོས）（རེར་སྐར2བསྡོམས་སྐར50）

1. བོད་ཀྱི་ལོ་ཙྰ་བ་ཐོག་མ་ནི（ ）ཡིན།

A ཐོན་མི་སམ་བྷོ་ཊ། B བཻ་རོ་ཙ་ན། C སྐ་བ་དཔལ་བརྩེགས།

2. གཤམ་གསལ་ལས་དག་ནོར་གཅིག་ཀྱང་མེད་པའི་སྡེ་ནི（ ）ཡིན།

A ངང་པ་ཁ་ཡི་ཚོགས་ན་མཛེས་མ་ཡིན། །མཁས་པ་བློན་པོའི་ཚོགས་ན་མཛེས་མ་ཡིན།

B གྲོག་མཁར་དང་ནི་སྦྲང་རྩི་ལྟར། ། ཟླ་བ་ཚེས་པ་ཡར་གྱི་ངོ་། །

C གློག་ཞུན་སྒྲོན་མེས་སྲོས་ཀྱི་དུས་སུ་ཡང་། །ཉིན་མོར་འཕྲུལ་བའི་སྣང་བ་སྐྱེད་པར་བྱེད། །

3. གཤམ་གྱི་མིང་འགྲེལ་ཁག་གསུམ་ལས་ཡང་མི་དག་པའི་སྡེ་ནི（ ）ཡིན།

A བརྣག་པ-བཟོད་པ། གཟའ་མ-རྣམ་དག་གམ་ཟོལ་མེད། ཤ་ཚུགས-དབྱིབས་གཟུགས་དང་འདྲ་གཟུགས།

B སླེ་ཡོན་ཅན-ཤེས་ཡོན་ཅན། ལྔ་པའི་ལམ-ལྷ་ཡུལ་དུ་བགྲོད་པའི་ལམ། ས་ལེ་སྦྲམ-གསེར་དངུལ།

C ལ་ཉག་མཛོ་གཟེངས-མི་མཐུན་པའི་ཕྱོགས་གཉིས་ཀས་བསམ་ཤེས་བྱེད་པའི་དཔེ། མེ་ཏོག་གཞུ་ཅན-འདོད་ལྷ མཐོ་རིས་འོད་ལྔ-འཇའ་ཚོན།

4. གཤམ་གསལ་བརྗོད་སྟངས་ཡང་མི་དག་པ་ནི（ ）ཡིན།

A རྩོམ་པ་པོ་དངོས་སུ་མེད་པར་མང་ཚོགས་ཀྱིས་ངག་ཐོག་ནས་བརྩམས་པའི་གཏམ་རྒྱུད་ལ་སྒྲུང་གཏམ་ཟེར།

Bསྐྱེས་བུ་དམ་པ་ཆེ་གོ་མོའི་མི་ཚེའི་མཛད་པ་བཟང་པོའི་རྟོགས་པ་དེ་གཞན་ལ་མིག་ལྟོས་འཕེར་ཕྱིར་བརྗོད་པའི་རྩོམ་ལུས་ཤིག་ལ་རྟོགས་བརྗོད་ཟེར།

C སྐྱེས་བུ་དམ་པའི་ཐར་པ་དང་ཐམས་ཅད་མཁྱེན་པའི་སར་བགྲོད་པའི་བསམ་གྱིས་མི་ཁྱབ་པའི་མཛད་པ་བརྗོད་པའི་རྩོམ་ལུས་ཤིག་ལ་རྣམ་ཐར་ཟེར།

5. སློབ་དེབ་ཆོས་ཅན།དངོས་པོ་ཡིན་ཏེ། དོན་བྱེད་ནུས་པ་ཡིན་པའི་ཕྱིར། ཞེས་པའི་ཏེ་སྒྲ（ ）ལ་འཇུག་གོ།

A མཚམས་སྦྱོར་ལྷག་བཅས། B དམ་བཅའ་ལྷག་བཅས། C གཞན་འདྲེན་ལྷག་བཅས།

6. བྱ་ཚིག་མ་ནིང་བྱེད་པ་མཡོ་ཡིས་འཕུལ།།པ་སྡེ་ལས་གཞན་འདས་ཚིག་ཕོ་ཡིས་འཕུལ། ། སྒྲ་གདངས་ཐ་དད་མགོ་ཅན་མེད་ངེས་ལ། །བརྗོད་བདེར་བྱེད་ཚིག་མ་ནིང་འགྱུར་ཡང་སྲིད། །ཅེས་པའི་བརྗོད་བདེར་བྱེད་ཚིག་མ་ནིང་འགྱུར་བའི་དཔེར་བརྗོད་ནི（ ）ཡིན།

Aཟིན་ཐོ་སོགས། དགོད་བྱ། འགོད་བྱེད། བཀོད་པ། ཁོད་ཅིག

B ཤིང་སོགས། གཅད་བྱ། གཅོད་བྱེད། བཅད་པ། ཆོད་ཅིག

C སྒོ་སོགས། དབྱེ་བྱ། འབྱེད་བྱེད། ཕྱེས་པ། ཕྱེས་ཤིག

7. གཤམ་གསལ་གཏམ་དཔེ་ལས་དོན་གཞན་བཀོད་པའི་རྒྱན་ལ་འགྲོ་བ་ནི（ ）ཡིན།

A དྲང་གཏམ་རྣ་བར་བསུན་ཡང་དོན་ལ་ཕན། །སྨན་རྩྭ་ཁ་ཏིག་ཆེ་རུང་ནད་ལ་ཕན། །

B ཁ་བཤད་ཆུ་ཡི་ལྦུ་བ། ། ལག་ལེན་གསེར་གྱི་ཐིགས་པ།

C ཆུ་ཆེན་གྱི་ཞིང་ལ་མ་བལྟས་པའི། །ཕོ་གསར་གྱི་རྐྱལ་དེ་སྨྱོ་རྐྱལ་ཡིན། །

8. བཙན་སྦྱོར་གཉེན་སྒྲིག་གི་ལུགས་སྲོལ་རྙིང་པས་བུད་མེད་ཀྱི་ཁེ་དབང་རྡོག་རོལ་དུ་གཏོང་བའི་བརྗོད་དོན་མཚོན་པའི་ལྷ་མོའི་འཁྲབ་གཞུང་ནི（ ）ཡིན།

A 《རྒྱ་བཟའ་བལ་བཟའ》B 《དྲི་མེད་ཀུན་ལྡན》C 《སྣང་ས་འོད་འབུམ》

9. གཤམ་གསལ་རྟགས་སྦྱོར་ལས་འགལ་བའི་རྟགས་སུ་འགྲོ་བ་ནི（ ）ཡིན།

A མེ་ཏོག་ཀུ་མུད་དའི་ཁ་དོག་ཆོས་ཅན། ཁ་དོག་ཡིན་ཏེ།དམར་པོ་ཡིན་པའི་ཕྱིར།

B སྣག་ཚའི་ཁ་དོག་ཆོས་ཅན། དམར་པོ་ཡིན་ཏེ། ཁ་དོག་ཡིན་པའི་ཕྱིར།

C ནག་པང་གི་ཁ་དོག་ཆོས་ཅན། རྣ་བའི་མཉན་བྱ་ཡིན་ཏེ།མིག་ཤེས་ཀྱི་གཟུང་བྱ་ཡིན་པའི་ཕྱིར།

10. 《རྟ་རྒྱུགས་དཔྱིད་ཀྱི་ཕོ་ཉ》ལས། རྗེ་བླ་མ་མཆོད་པས་མཉེས་པ་དང་། །གོང་དཔོན་པོ་ནོར་གྱིས་དགྱེས་པ་དང་། ། གཉེན་ཉེ་འབྲེལ་སྟོན་མོས་མགུ་བ་དང་། །སྡུག་སྤྲང་པོ་སྦྱིན་པས་དགའ་བ་དང་། ། ཁྲོམ་མི་དམངས་ཡིད་སྨོན་དགོས་པ་ཞིག །ལར་གཏོང་ཕོད་མེད་ན་ཕྱུག་པོ་མིན། ། གཤམ་ལས་གོང་བཀོད་དཔྱད་གཞིའི་ཁྲོད་ཀྱི་ཞེ་ཚིག་གི་སྡེ་ནི（ ）ཡིན།

A མགུ་བ། ཡིད་སྨོན། B མཉེས་པ། དགྱེས་པ། C དགའ་བ། མཆོད་པ།

11. གཤམ་གསལ་མཚན་གཉིས་མ་ནིང་གི་སྡེ་ནི（ ）ཡིན།

A དཔལ། མགུལ། གཡོན། B ཚོན། ཕན། མཁན། C གྱུརད། དོནད། གསོལད།

12. གཤམ་གྱི་དཔེ་ཆོས་ཀྱི་ནང་དོན་ཡང་མི་དག་པའི་སྡེ་ནི（ ）ཡིན།

A རྒན་མོ་གསེར་ཁུར་ཞེས་པ་དུས་བདེ་ཞོད་འཇགས་མཛོན་པ།

B ཁྲོན་པའི་རུས་སྦལ་ཞེས་པ་ལྟ་རྒྱ་མཆོང་རྒྱ་ཆེ་བའི་དོན།

C སྤུ་གྲིའི་སྦྲང་རྩི་ཞེས་པ་ཕས་རྒོལ་གྱི་བསླུ་བྲིད་མཚོན་པ།

13. གཤམ་གྱི་བརྗོད་དུམ་གྱི་ནང་དོན་ལ་འཁྲུལ་བ་ཡོད་པའི་སྡེ་ནི（ ）ཡིན།

A 《མི་དབང་རྟོགས་བརྗོད》ནི་དུས་རབས་བཅོ་ལྔ་པའི་ནང་མདོ་མཁར་ཞབས་དྲུང་ཚེ་རིང་དབང་རྒྱལ་གྱིས་བརྩམས་པའི་བོད་ཀྱི་སྒྲུང་གཏམ་གྲགས་ཅན་ཞིག་ཡིན།

B 《ཧམ་ལེ་ཐེ》ཞེས་པའི་ཟློས་གར་འཁྲབ་གཞུང་གི་སྒྱུ་རྩལ་བསམ་བློའི་སྙིང་པོ་ནི་སྐྱོ་གར་རང་བཞིན་གྱི་མི་ཚེའི་མཛེས་པ་མཚོན་པ་དེ་ཡིན།

C 《སྒོ་འགྲམ་དུ》ཞེས་པའི་རང་མོས་སྙན་ངག་ཏ་ཁྱི་རྒན་ཞིག་གིས་སྒོ་འགྲམ་དུ་རུས་པ་མུར་བའི་སྣང་བརྙན་ཞིབ་འབྲི་བྱས་པ་བརྒྱུད་དེ།སྐྱིད་ལ་སྡུག་པའི་མི་ཚེའི་གནས་ལུགས་མཚོན་ཡོད།

14. གཤམ་གསལ《སྙན་ངག་མེ་ལོང》གི་རྩ་བའི་དཔེར་བརྗོད་ལས་རབ་རྟོག་གི་རྒྱུན་ནི（ ）ཡིན།

A དགའ་མ་ཁྱོད་ཀྱི་ནུ་མ་དང་། ། དཔྱི་ཡི་བར་ན་སྐེད་པ་ནི། །ཡོད་དམ་མེད་ཅེས་བདག་གིས་ནི། ། ཐེ་ཚོམ་ད་དུང་བཟློག་མ་གྱུར། །

B ཉིན་དགུང་ཉི་མས་གདུངས་པ་ཡིས། །གླང་པོ་ཆེ་རྣམས་མཚོར་འཇུག་པ། །ཉི་མའི་ཕྱོགས་གྱུར་པདྨ་རྣམས། ། གཞོམ་པར་འདོད་པ་མ་ཡིན་ནམ། །

C ལུས་འཇག་གང་ལ་པདྨ་ཡི། ། མལ་སྟན་དག་ཀྱང་རྩུབ་བྱེད་ན། །ལྷ་མོ་དེ་ནི་རོ་ཁ་ང་དག།།སྲེག་ཟ་ལྡན་པར་ཇི་ལྟར་ཉལ། །

15. གཤམ་གསལ་མངོན་བརྗོད་ཀྱི་མིང་འགྲེལ་ཡང་མི་དག་པའི་སྡེ་ནི（ ）ཡིན།

A སྲེག་ཟ།-མེ། རྣམ་ཟད།-ལྷ B ཆུ་ལྷ།-ཤར་ཕྱོགས། མཁའ་ཡི་གླང་པོ།-གླང་ཆེན། C ཉལ་འགྲོ-ཆུ། རྒྱ་མཚོའི་གོས་ཅན།-ཟླ་བ།

16. རྩོད་གླེང་ལ་གཅིག་གྱུར་རང་བཞིན་ལྡན་པ་སྟེ། རྩོད་པ་བྱེད་མཁན་ཕྱོགས་གཉིས་ཀས་རྩོད་བྱར་གྱུར་པ་དེ་ངེས་པར་དུ་་གནད་དོན（ ）ཡིན་དགོས།

A ཁ་གཏད། B ཐ་དད། C གཅིག

17. ལར་སྐྱེས་པའི་མིས་རང་གི་སྐྱེ་རྒྱུད་མ་ཤེས་ན འདྲ། མི་རང་གི་ཆོ་འབྲང་མ་ཤེས་ན འདྲ། ཡབ་མེས་ཀྱི་ཡིག་ཚང་མ་ཤེས་ན འདྲ། ཞེས་པའི་སྟོང་ཆའི་གོ་རིམ་དང་འཚམ་པའི་དཔེ་ཡི་སྡེ་ནི（ ）ཡིན།

A མོན་ཕྲུག་ཡུལ་བོར། ནགས་ཀྱི་སྤྲེའུ། གཡུ་འབྲུག་ཟོལ་མ།B ནགས་ཀྱི་སྤྲེའུ། གཡུ་འབྲུག་ཟོལ་མ། མོན་ཕྲུག་ཡུལ་བོར།

C གཡུ་འབྲུག་ཟོལ་མ། མོན་ཕྲུག་ཡུལ་བོར། ནགས་ཀྱི་སྤྲེའུ།

18. གཞུང་ལུགས་དག་ལ་བྱང་བྱས་ཀྱང་། ། ཉམས་སུ་ལེན་པར་མི་བྱེད་ན། །ཞེས་པའི་ལེགས་བཤད་འདིའི་དོན་དང་འཚམ་པའི་ཚིག་རྐང་ཕྱི་མ་གཉིས་ནི（ ）ཡིན།

A བ་ནི་འོ་མ་མེད་པ་ལ། ། དྲིལ་བུ་བཏགས་ཀྱང་ཉོར་མི་འགྱུར། །

B ཆུ་བོ་རྙོགས་མར་གྱུར་པ་རྣམས། །ཆུ་དྭངས་ནོར་བུས་སེལ་བར་བྱེད། །

C ལག་ན་སྒྲོན་མེ་ཡོད་ཀྱང་ནི། ། ལོང་བས་ལམ་ནི་མཐོང་མི་འགྱུར།།

19. བདག་གཞན་གྱི་དབྱེ་བ་འབྱེད་སྐབས（ ）སོ་སོར་ཡོད་དགོས།

A བྱེད་པ་པོ་དང་ལས་གཉིས། B བྱེད་པ་པོ་དང་བྱ་བ་གཉིས། C ལས་དང་བྱ་བ་གཉིས།

20. གཤམ་གསལ་ལས་སྔོན་འཇུག་མ་ནིང་གི་འཇུག་ཡུལ་ཡིན་པའི་མིང་གཞིའི་སྡེ་ནི（ ）ཡིན།

A ཀ་པ་ང་མ། B ག་བ་ཐ་ཚ། C ཅ་ཙ་ན་ས།

21. གཤམ་གསལ་ཡུལ་མིང་བརྗོད་ཚུལ་ལ་འཁྲུལ་བ་ཡོད་པའི་སྡེ་ནི（ ）ཡིན།

A དབུས་དང་གཙང་ཞེས་པའི་དབུས་ནི་ཡུལ་གྱི་དཀྱིལ་དང་།ཆུ་ཀླུང་ཆེན་པོར་གཙང་པོར་འབོད་པ་ལས་དེའི་རྒྱུད་ན་ཆགས་པའི་ཡུལ་སྡེ་རྣམས་ལ་གཙང་པ་ཞེས་ཐ་སྙད་ཐོགས།

B ཁ་བའི་ལྗོངས་དང་གངས་ཅན་སོགས་ནི་ཧི་མ་ལ་ཡ་དང་ཧི་མ་བནྡ་སོགས་ཀྱི་དོན་བསྒྱུར་བ་ཡིན་པས།འཕགས་ཡུལ་གྱི་བསྟན་བཅོས་ལ་གྲགས་པའི་ཐ་སྙད་ཙམ་ཡིན།

Cམངའ་རིས་སྐོར་གསུམ་བྱ་བའི་མངའ་རིས་ནི་རྒྱལ་པོའི་ཆབ་འབངས་ཀྱི་མིང་དང་།ཁམས་དང་ཨ་མདོ་བསྡོམས་པའི་ཡུལ་བྱིངས་ལ་ཨ་མདོ་དང་། ཨ་མདོ་ནི་ས་མཐའ་ལ་བྱེད་པ་དང་།ཁམས་ཀྱི་ཡུལ་སྤྱིའི་མིང་ལ་སྔ་མོའི་དུས་ན་ཙོང་ཁ་བདེ་ཁམས་ཞེས་བྱའོ། །

22. གཤམ་གསལ་ལས་དག་ནོར་ཡོད་པའི་སྡེ་ནི（ ）ཡིན།

A ཟིལ་པ་ཁྲོམ་མེ་བ། ཐལ་སྐྱ་འཚུབ་བེ་བ། གྲང་ངད་ཟི་ལོང་བ། B བགྲང་གིས་མི་ལང་། བྱུར་གྱི་སྣ་འདྲེན། གུད་དུ་མི་བཞུགས། C ནགས་མེད་ཉེས་འགེལ། རྡོ་ཆགས་བཙན་སྒྲིག གཏམ་ངན་ཀླུང་ཁྱེར།

23. སྒྲུང་གཏམ་གྱི་རྩ་བའི་ནང་དོན་ནི（ ）གསུམ་ཡིན།

A བསྒྲུབ་བྱ། སྒྲུབ་བྱེད། སྒྲུབ་རིམ། B མི་སྣ། བྱུང་རིམ། ཁོར་ཡུག C གླེང་བསླང་བ། དངོས་གཞིའི་ནང་དོན། མཇུག་བསྡུ་བ།

《བོད་གནའ་རབས་ཀྱི་བཀའི་ཕོ་ཉ་བགྲོད་ཚུལ》ལས། ཕོ་བྲང་འོན་ཅང་དོ་ནས།སྦྲུལ་གྱི་ལོའི་དགུན་སླ་ར་བའི་ཚེས་བཅུ་དགུ་ལ། ཕྱག་རྒྱ་ཕོག་སྟེ།བཀའྀ་ཕོ་ཉ་ཅ་ལྷ་ལེགས་ཕྲིན་བྱང་རིངས་པ་འཚལ་ཅིང་། ཀྭ་ཅུ་ཁྲོམ་དུ་མཆྀ་སྟེ།འཚལ་པ་གཡུ་གཅིག སྐྱེལ་མ་རྟ་པ་གཅིགག ཕྲིན་བྱང་དང་། རད་པ་འགེལ་བའྀ་རོལ་མ་བན་གཅིག འབྲོག་སྔུས་ལ་མཆྀ་ན།བྱ་གསོན་ལོ་ལོ་དེ་སྤལ་མའྀ་མུན་ཆད། ཕྱེ་ཕུལ་ཏག་མར་སྲང་གཅིགཡུལ་སླུངས་ལ་མ་མཆྀན་བྱ་ན་ལོད་ཤིར་མུལ་ཆད་ཕྱེ་ཁྱོར་བཞི། མར་སྲང་གཆྀགཕོ་ཉ་རྀངས་པ་གཞན་དང་འགྲོགས་ན་སྐྱེལ་མ་སྡུས་ཤྀག མྱྀ་རྲིངས་པ་ལ་ཟླ་ལ་ཁྲྀད་མྱྀ་གནང་ངོ་། །གོང་གི་དཔྱད་གཞི་ཞིབ་པར་བཀླགས་ཏེ་དྲི་བ24-25བར་སྒྲུབ་དགོས།

24. གཤམ་གྱི་བརྡ་རྙིང་བརྡ་གསར་དུ་ཕབ་ཚུལ་ལ་འཁྲུལ་བ་ཡོད་པའི་སྡེ་ནི（ ）ཡིན།

A དགུན་སླ་ར་བ།-ཧོར་ཟླ་བཅུ་གཉིས། ཕྲིན་བྱང་རྀངས་པ།-འཕྲིན་ཡིག་དཀྱུས་རིང་།

B མཆྀ།-བཏང་བ། མུལ་ཆད།-མན་ཆད། C ཕྱག་རྒྱ།-བཀའ་ཡིག འཚལ་པ།-ཞུ་རྟེན།

25. གོང་གི་དཔྱད་གཞིའི་ཡིག་རྙིང་ལ་ལྡན་པའི་ཁྱད་ཆོས་ཀྱི་སྡེ་ནི（ ）ཡིན།

A མིང་གཞི་ཙ་ལ་ས་མགོ་སྦྱར་བ།བདག་སྒྲའི་པ་དང་ཕ་གཉིས་ཕན་ཚུན་བརྗེས་ཡོད་པ།

B གི་གུ་ལྡོག་པ་ཅན་མང་བ།མིང་གཞི་ཕོ་ཡིག་ཅ་དང་མ་ནིང་ཆ་གཉིས་རེས་མོས་སུ་བྲིས་ཡོད་པ།

C མིང་གཞི་བ་ལ་སྔོན་འཇུག་བ་ཡིག་སྦྱར་བ།དགག་སྒྲའི་མི་མྱྀ་རུ་བྲིས་པ།

**གཉིས་པ། སྟོང་ཆ་ཁ་སྐོང་།**（སྟོང་ཆ་རེར་སྐར1བསྡོམས་སྐར10）

26. དཀའ་གནད་གསལ་བའི་མེ་ལོང་ལས། རྗེས་འཇུག་ཡི་གེ་བཅུ་པོ་ཡི། ། རྣམས་ཕོ། ། ང་མ་འ་གསུམ ཡིན་ཞིང་། །ན་ར་ལ་གསུམ སྟེ། ། མིང་གཞིའི་ཡི་གེ་ཀུན་ལ་འཇུག །

27. 《ཤེས་རབ་སྡོང་བུ》ཡི་རྩོམ་པ་པོ་ནི ཡིན་ཞིང་། ཁོང་བརྩམས་ཆོས་ལ་ད་དུང《 》དང་། 《 》ལྟ་བུ་ཡོད།

28. རྒྱུ་ལ་ངོ་བོའི་སྒོ་ནས་དབྱེ་ན། དང གཉིས་སུ་ཡོད།

29. རང་ལུགས་དང་སྒྲུབ་བྱེད། རྗོད་བྱེད་གསུམ་ལས།རང་ལུགས་དང་སྒྲུབ་བྱེད་གཉིས་ནི་རྩོམ་གྱི ཆར་གཏོགས་ཤིང་།རྗོད་བྱེད་ནི་རྩོམ་གྱི ཆར་གཏོགས།

**གསུམ་པ། དྲི་བར་ལན་འདེབས་དགོས།** （བསྡོམས་སྐར12）

30. དངོས་པོ་དང་དོན་བྱེད་ནུས་པ་གཉིས་ལས་ཐོག་མར་གང་དང་རྗེས་སུ་གང་རྟོགས་དགོས།རྒྱུ་མཚན་ཅི། སྐར3

31. བསྡུས་བརྗོད་རྒྱན་གྱི་མཚན་ཉིད་འབྲི་དགོས། སྐར3

32. བྱ་བྱེད་ལས་གསུམ་ཚང་བའི་བརྗོད་པ་ཞིག་བྲིས་ནས་དེའི་བྱ་ཚིག་གི་དུས་གསུམ་སྐུལ་ཚིག་དང་བཅས་པ་འབྲི་དགོས།སྐར3

33. 《ཕ་སྐད》ལས། ཕ་སྐད་མེད་པའི་ཉིན་མོར།ངེད་ཅག་ནི་རང་སྒོ་འགྲམ་དུ་གཞན་ལ་ལྟོ་གོས་སློང་མཁན་གྱི་སྤྲང་པོ་ཞིག་དང་འདྲ་སྟེ།ཐོབ་འོང་བ་ནི་ངོ་ཚ་དང་འཕྱ་སྨོད་ཡིན་ལ། འཆོར་སྲིད་པ་ནི་འཇིག་རྟེན་གྱི་ལ་རྒྱ་ཡིན།ཞེས་པའི་ཚིག་དུམ་ལས་རང་རིགས་ཀྱི་ཕ་སྐད་ཉམས་པར་འགྱུར་བའི་གནས་བབ་ལ་རྩོམ་པ་པོས་ཡིད་འགྱུར་ཅི་འདྲ་ཞིག་བཅངས་འདུགསྐར3

**བཞི་པ། ལྟ་ཀློག་དབྱེ་ཞིབ་ཀྱི་སྐོར།** （བསྡོམས་སྐར13）

《རྩོམ་པའི་རྣམ་གཞག》ལས། བསྟན་བཅོས་ཇི་ལྟར་རྩོམ་པའི་ཚུལ་ལ་གསུམ་སྟེ།བསྟན་བཅོས་རྩོམ་པའི་སྔོན་འགྲོ་དང་། རྩོམ་ཚུལ་དངོས། བརྩམས་པའི་ཕན་ཡོན་ནོ། །དང་པོ་ནི། སྙན་ངག་མེ་ལོང་ལས། ཤིས་བརྗོད་ཕྱག་བྱ་ངོ་བོ་ནི། །ངེས་པར་བསྟན་པའང་དེ་ཡི་སྒོ། ། ཞེས་བསྟན་བཅོས་རྩོམ་པའི་ཐོག་མར་ཤིས་བརྗོད་ཀྱི་ཚིག་གིས་སྔུན་བསུས་ཏེ་ཕྱག་བྱ་བ་དང་ངོ་བོ་ངེས་པར་བསྟན་པ་སྟེ་ལུས་མདོར་བསྟན་སོགས་ཀྱིས་གཞུང་རྩོམ་པར་བཤད་ལ།ཚུལ་འདི་ནི་ཕྱི་ནང་གཉིས་ཀས་ཐུན་མོང་དུ་འདོད་དོ། །དེའི་སྟེང་དུ་མཐའ་མར་དགེ་བ་བསྔོ་བ་ནི། ནང་པ་སངས་རྒྱས་པའི་ཁྱད་ཆོས་ཡིན་ཏེ། ཁྱད་པར་འཕགས་བསྟོད་ལས།བསོད་ནམས་བྱས་པའི་ཚོགས་དག་ནི། ། སེམས་ཅན་རྣམས་ལ་ཡོངས་བསྔོ་བ། །བཅོམ་ལྡན་ཁྱོད་ཀྱིས་གང་གསུངས་པ། ། དེ་གཞན་བསྟན་བཅོས་ལས་མ་བཤད། །ཅེས་གསུངས་པ་ལྟར་རོ། །དེ་ལ་ཤིས་བརྗོད་ཀྱི་དགོས་པ་ནི་རང་ལ་དངོས་གྲུབ་འབྱུང་བའི་ཆེད་དང་།ཕྱག་བྱ་བའི་དགོས་པ་ནི་བར་ཆད་མི་འབྱུང་བའི་ཆེད་དུའོ། ། ཕྱག་བྱ་བའི་ཡུལ་ནི་གཉིས་ཏེ།ཆོས་ལ་ཡིད་ཆེས་པ་ལ་བརྟེན་ནས་རྩ་བ་ཆོས་གསུང་བ་པོ་སྟོན་པ་དང་།དོན་ལ་ཡིད་ཆེས་པ་ལ་བརྟེན་ནས་ཆོས་ཀྱི་དོན་སྟོན་པའི་སློབ་དཔོན་དག་ལ་ཕྱག་བྱ་བར་གཏན་ལ་དབབ་པ་བསྡུས་པ་ལས་བཤད་པ་ལྟར།དང་པོ་ཐུབ་པ་སངས་རྒྱས་དང་། དེའི་འོག་ཏུ་དངོས་རྒྱུད་ཀྱི་བླ་རྣམས་ལ་ཕྱག་འབུལ་དགོས་སོ།། མཆོད་བརྗོད་མ་བྱས་པའང་ཡོད་དེ། དབུ་མའི་རྣམ་བཤད་དགོངས་པ་རབ་གསལ་དུ།བཤེས་སྤྲིངས་ལ་མཆོད་བརྗོད་མེད་ཅིང་བཤད་པར་དམ་བཅས་བ་ཡོད་པར་གསུངས་པ་ལྟ་བུ་དང་།གཞན་དེ་འདྲ་ཡང་མང་ངོ་། ། དེ་བཞིན་དུ་ཕྱག་བྱ་བའི་གོ་རིམ་བཤད་མ་ཐག་པ་ཡང་ངེས་ཅན་མ་ཡིན་ཏེ།ཐོག་མར་རང་གི་ལྷག་པའི་ལྷ་ལ་ཕྱག་མཛད་པ་རྗེ་རིན་པོ་ཆེའི་གསུང་ལས་མང་དུ་བྱུང་བ་བཞིན་དང་།དེར་མ་ཟད་ཐམས་ཅད་ཀྱི་དང་པོར་གང་ལས་ཆོས་ཀྱི་བཀའ་དྲིན་ནོད་པའི་བླ་མ་ལ་ཕྱག་བྱེད་པར་ཡང་རིགས་ཏེ།ལུང་གཞི་ལས། རྒན་པ་དང་ནི་གཞོན་ཡང་རུང་། ། གང་ལས་ཆོས་ནི་རྣམ་ཤེས་པ། ། དེ་ལ་ཐོག་མར་ཕྱག་བྱ་སྟེ།། ཟླ་བ་ཚེས་ལ་བྲམ་ཟེ་བཞིན། ། ཞེས་འབྱུང་བལྟར་འཐད་པའི་ཕྱིར། །འོ་ན་རབ་བྱུང་གི་སྐབས་ཀྱི་ལུང་གཞི་དང་ཀརྨ་ཤ་ཏམ་ལས།དང་པོར་སྟོན་པ་ཕྱག་འཚལ་དུ་གཞུག དེའི་འོག་ཏུ་མཁན་པོ་ལ་ཕྱག་འཚལ་དུ་བཅུག་ཅེས་གསུངས་པ་དང་འགལ་ལོ་ཞེ་ན།མི་འགལ་ཏེ། འདི་ནི་དམིགས་བསལ་ཡིན་པར་མཚོ་སྣ་བ་ཆེན་པོས་གསུངས་པའི་ཕྱིར།གཞན་ཡང་ཤེས་རབ་སྡོང་བུ་ལས། དམ་པ་མང་པོ་ཁས་འཆེས་མི་བྱེད་ལ། །གལ་ཏེ་དཀའ་བས་ཁས་ནི་བླངས་གྱུར་ན། ། རྡོ་ལ་རི་མོ་བྲིས་པ་ལྟ་བུར་ནི། །ཤི་ཡང་གཞན་དུ་བྱེད་པར་མི་འགྱུར་རོ། ། ཞེས་གསུངས་པ་ལྟར།རྩོམ་པར་དམ་བཅའ་བའི་དགོས་པ་ཡོད་དེ། རྩོམ་པ་མཐར་ཕྱིར་པར་བྱ་བའི་ཆེད་ཡིན་པའི་ཕྱིར།ཁེངས་སྐྱུང་བའི་སྒོ་ནས་རྩོམ་པར་དམ་བཅའ་བ་ལཡང་དགོས་པ་ཡོད་དེ།རྩོམ་པ་པོ་རྨད་དུ་བྱུང་བར་གོ་བའི་ཆེད་དུའོ། །སྣོད་རུང་མཉན་པར་བསྐུལ་བའི་སྲོལ་ཡང་ཡོད་ལ།དེའིདགོངས་པ་ནི་རྩོམ་པ་པོ་བརྩེ་བས་འདོས་པ་དང་།བསྟན་བཅོས་ཀྱི་དགོས་དོན་མཐོངབའི་ཆེད་དུའོ། ། གོང་གི་དུམ་བུ་ཞིབ་པར་བཀླགས་ཏེ་དྲི་བ34-38བར་སྒྲུབ་དགོས།

34. གོང་གི་དུམ་བུ་དེའི་ནང་བའྟན་བཅོས་རྩོམ་པའི་ཚུལ་གསུམ་ལས（ ）བསྟན་འདུག སྐར2

A བསྟན་བཅོས་རྩོམ་པའི་སྔོན་འགྲོ། B རྩོམ་ཚུལ་དངོས། C བརྩམས་པའི་ཕན་ཡོན། D རྩོམ་པའི་ཡོན་ཏན།

35. ཕྱག་བྱ་བའི་དགོས་པ་ནི（ ）ཡིན། སྐར2

A རང་ལ་དངོས་གྲུབ་འབྱུང་བའི་ཆེད་དུ། B རྩོམ་པ་ལ་བར་ཆད་མི་འབྱུང་བའི་ཆེད།

C རྩོམ་པ་མཐར་ཕྱིན་པར་བྱ་བའི་ཆེད། D རྩོམ་པ་པོ་རྨ་དུ་བྱུང་བའི་ཆེད།

36. ལུང་གཞི་ལས། རྒན་པ་དང་ནི་གཞོན་ཡང་རུང་། ། གང་ལས་ཆོས་ནི་རྣམ་ཤེས་པ། །དེ་ལ་ཐོག་མར་ཕྱག་བྱ་སྟེ། ། ཟླ་བ་ཚེས་ལ་བྲམ་ཟེ་བཞིན། །ཞེས་དཔྱད་གཞིར་དྲངས་པའི་ལུང་གི་སྒྲུབ་བྱེད་འདིའི་བསྒྲུབ་བྱ་ནི（ ）ཡིན། སྐར2

A ཐོག་མར་ལྷག་པའི་ལྷལ་ཕྱག་འཚལ་བ། B ཐོག་མར་སྟོན་པ་ལ་ཕྱག་བྱ་བ།

C ཐོག་མར་བླ་མ་ལ་ཕྱག་བྱ་བ། D ཐོག་མར་མཁན་པོ་ལ་ཕྱག་བྱ་བ།

37. བསྟན་བཅོས་རྩོམ་པའི་སྔོན་འགྲོ་གསུམ་གང་དག་ཡིན། སྐར3

38. གཤམ་གྱི་མིང་དོན་ལ་འགྲེལ་དགོས། （དག་ནོར་ལ་སྐར་མི་ཐོབ） སྐར4

①ནོད། ②མཉན། ③གཞུག ④འདོམས།

ལྔ་པ། འཚོལ་དཔྱད་རང་བཞིན་གྱི་དྲི་གཞི། （བསྡོམས་སྐར5）

39. དཔེ་དེབ་ལྟ་ཀློག་བྱེད་པ་ནི་འཚོ་བའི་བླང་བྱ་གལ་ཆེན་ཞིག་ཡིན།དེ་ཡང་དཔེ་དེབ་ལྟ་ཀློག་བྱེད་ཚུལ་ཐད་ལྟ་བ་མི་འདྲ་བ་ཡོད་པ་སྟེ།ཁ་ཅིག་གིས་རང་ཉིད་ཀྱི་ལག་ཏུ་སོན་པའི་དཔེ་དེབ་ཡོད་ཚད་ལྟ་ཀློག་བྱས་ན་ཕྱི་ཡུལ་ནས་ཆ་འཕྲིན་དང་ཤེས་བྱ་མང་བ་ཐོབ་ཐུབ་པར་འདོད་པ་དང་།རེ་འགས་སློབ་སྦྱོང་བྱེད་པའི་དུས་ཚོད་ནི་ཚད་ཡོད་པ་ཞིག་དང་ཤེས་བྱའི་རྣམ་པ་ནི་ཚད་མེད་ཞིག་ཡིན་སྟབས།ཚད་ཡོད་པའི་དུས་ཚོད་ནང་དཔེ་ཆ་བཟང་པོའམ་རང་ཉིད་དགའ་བའི་དཔེ་དེབ་བདམས་ནས་ལྟ་ཀློག་བྱས་ན་ཕན་ཐོགས་ཆེ་བར་འདོད།གནད་དོན་འདིར་ཁྱོད་ལྟ་ཚུལ་ཞིག་གླེང་དང་།

ཆ་ཤས་གཉིས་པ། འདེམ་སྦྱོང་དྲི་གཞི།

དོ་སྣང་བྱ་རྒྱུ། འདེམ་སྦྱོང་བསླབ་གཞི་གསུམ་པོའི་དྲི（40-45）བར་ཡིན། རྒྱུསག་སྤྲོད་སློབ་མས（ཀ ཁ ག）ནས་གང་རུང་གཅིག་བདམས་ནས་ལན་འདེབས་དགོས།ལན་འདེབས་ཤོག་བྱང་སྟེང（ཀ ཁ ག）གསུམ་གོ་རིམ་བཞིན（ABC）ཡིས་མཚོན་པར་བྱས་ཡོད་པས་ཡིད་གཟབ་བྱེད་དགོས།

【ཀ】

འདེམ་སྦྱོང་བསླབ་གཞིའི《སྐད་དང་ཡི་གེ་ཉེར་སྤྱོད》ནང་གི་གཤམ་གསལ་དཔྱད་གཞི་བཀླགས་ནས་དྲི་བ40-45བར་སྒྲུབ་དགོས།（བསྡོམས་སྐར15）

《ཆར་རྗེས་ཀྱི་རྩྭ་ཐང》ལས། ཀུན་གསལ་སྒེག་མོའི་ངོས་སུ་ཆུ་འཛིན་གྱི་འདུ་འགོད་རབ་ཏུ་འཁྲིགས་ཤིང་།འབྲུག་སྟོང་དུས་གཅིག་ཏུ་ལྡིར་ཏེ།ཆར་པ་ཆེན་པོ་ཟོ་བའི་ཁ་ནས་བྱོ་བ་ལྟར་ས་གཞི་ཆེན་པོར་ཤག་ཤག་ཏུ་བབས་བྱུང་།

 ནོར་འཛིན་སྒེག་མོའི་ངོས་ཀྱི་མི་གཙང་རྡུལ་ཕྲན་གྱི་དྲི་མ་གཙང་མར་བཀྲུས་ཏེ་སྤྲིན་གྱི་ཚོགས་རྣམས་རིམ་གྱིས་མཁའ་མཐར་བསྐྱོད་པས།མཐིང་མདོག་གི་ནམ་མཁའི་བཞིན་རས་ནི་བཻཌྰུརྱའི་མེ་ལོང་དང་ཀུན་ནས་མཚུངས་ལ།རྟ་བདུན་བདག་པོའི་དྲོད་འཇམ་གྱི་འོད་སྣང་རྩྭ་ཐང་ལ་འཕྲོས་པས།ཆར་རྗེས་ཀྱི་རྩྭ་ཐང་གི་ཡུལ་ལྗོངས་ལྷག་པར་མཛེས་སྡུག་ཡིད་དུ་འོང་བཞིག་ཏུ་གྱུར།

 བལྟས་པས་ཕ་མཐའ་མི་མངོན་པའི་རྩྭ་ཐང་གཡུ་ཡི་མེ་ལོང་ལན་བརྒྱར་ཕྱིས་པ་ལྟར་ལྗང་ཐིང་ངེར་ནམ་མཁའི་མཐའ་དང་འབྲེལ་ཞིང་།སྤང་རི་ཐམས་ཅད་གཡུ་ཡི་མཎྜལ་སྤུངས་པ་ཇི་བཞིན་དབུ་རྩེ་དགུང་ལ་ཕྱོགས་ཤིང་།རྫ་རི་སྨུག་པོ་དག་མདུང་སོ་སྒྲིག་པ་ལྟར་སྨུག་རྒྱུས་འཐུམ་བཞིན་རྒྱུ་སྐར་ལམ་ཡང་རལ་པར་རྩོམ་པ་དང་།གངས་རི་དཀར་པོ་རྣམས་དྲི་མེད་ཤེལ་དཀར་གྱི་མཆོད་རྟེན་བསྟར་པ་དང་གཉིས་སུ་མ་མཆིས་པར་དཀར་གསལ་ལེར་དགུང་སྔོན་དབྱིངས་སུ་ཟུག ལྗང་མྱུག་གཞོན་ནུས་སྤྲིན་བཅུད་གཞིབ་ཅིང་མགོ་བོ་བཏེགས་ནས་ཕན་ཚུན་ལང་ཚོའི་སྒེག་ཉམས་རབ་ཏུ་འགྲན།ཁ་དོག་སྣ་ཚོགས་ལྡན་པའི་མེ་ཏོག་གི་ཚོགས་ཀྱིས་འདམ་མ་རབ་ཏུ་དགོད་བཞིན་གེ་སར་གྱི་སོ་ཕྲེང་ངོམ་སྟེ།མཛེས་སྡུག་གི་ཉམས་འགྱུར་སྟོན་ལས་དྲི་ཞིམ་ཕྱོགས་ཀུན་ལྡང་།དྭངས་གཙང་ཉལ་འགྲོ་མས་ལྷུང་ལྷུང་སྐད་སྙན་སྒྲོག་ཅིང་ཆལ་ཆིལ་རླབས་ཕྲེང་གཡོ་བཞིན་འབབ་པ་ནི་འཇིག་རྟེན་བྱེད་པོས་སྐྱེ་རྒུའི་སྐོམ་གདུང་སེལ་ཕྱིར་བདུད་རྩིའི་ཉིང་ཁུ་བཤམས་པ་དང་ཀུན་ནས་མཚུངས།

40. གཤམ་གསལ་ཕྲད་རྣམ་དབྱེ་འདྲེན་ཚུལ་ལས་རྟགས་མཚུངས་འདྲེན་པ་ནི（ ）ཡིན། སྐར2

A རབ་ཏུ་འཁྲིགས། B དབྱིངས་སུ་ཟུག C ཡིད་དུ་འོང་།

41. གཤམ་གསལ་ལས་བྱ་བྱེད་ཐ་དད་པ་ནི（ ）ཡིན། སྐར2

A ཆུ་འཛིན་གྱི་འདུ་འགོད་རབ་ཏུ་འཁྲིགས།B ནོར་འཛིན་སྒེག་མོའི་ངོས་མི་གཙང་དྲི་མ་བཀྲུས།

C སྤྲིན་གྱི་ཚོགས་རྣས་མཁའ་མཐར་བསྐྱོད།

42. གོང་གི་ཚིག་དུམ་ནང་བཀོལ་བའི་མཚུངས་པ་གསལ་བྱེད་ཀྱི་སྒྲ་ནི（ ）ཡིན། སྐར2

A ལྟར། ཀུན་ནས་མཚུངས། བཞིན། B ཇི་བཞིན། གཉིས་སུ་མ་མཆིས། བཞིན།

C ཀུན་ནས་མཚུངས། ཇི་བཞིན། གཉིས་སུ་མ་མཆིས།

43. རྟ་བདུན་བདག་པོའི་དྲོད་འཇམ་གྱི་འོད་སྣང་དེ་རྩ་བའི་ཁ་དོག་ཡིན་ནམ།ཡན་ལག་གི་ཁ་དོག་ཡིན། སྐར3

44. ལྷུག་རྩོམ་གྱི་ཁྱད་ཆོས་གཙོ་བོ་གང་ཡིན། སྐར3

45. ཀུན་གསལ་སྒེག་མོའི་ངོས་སུ་ཆུ་འཛིན་གྱི་འདུ་འགོད་རབ་ཏུ་འཁྲིགས་ཤིང་།འབྲུག་སྟོང་དུས་གཅིག་ལ་ལྡིར་ཏེ། ཆར་པ་ཆེན་པོ་ཟོ་བོའི་ཁ་ནས་བྱོ་བ་ལྟར་ས་གཞི་ཆེན་པོར་ཤག་ཤག་ཏུ་བབས་བྱུང་།ཞེས་པའི་དུམ་བུ་འདི་བསྡུས་འབྲི་བྱེད་དགོས། （ཡིག་འབྲུ་བཅོ་ལྔ་ལས་བརྒལ་མི་ཆོག ）སྐར3

【ཁ】

འདེམ་སྦྱོང་བསླབ་གཞིའི《རྩོམ་རིག་བརྩམས་ཆོས་མྱོང་དཔྱད》ནང་གི་གཤམ་གསལ་དཔྱད་གཞི་བཀླགས་ནས་དྲི་བ40-45བར་སྒྲུབ་དགོས།（བསྡོམས་སྐར15）

《སྐྱ་སེང་བུ་ལྔའི་རྟོགས་བརྗོད》ལས། ས་ཡི་ཚངས་པ་ཡུལ་འཁོར་སྐྱོང་། །དུས་ཀྱི་ཆོས་ཉིད་གྱུར་པ་ལས། ། རིགས་ཀྱི་མྱུ་གུ་དགྲ་ངན་ནི། །དུས་དེར་ས་ཡི་བདག་པོར་གྱུར། ། དེ་ནི་ཕྲག་དོག་དུག་ཆུ་ཡིས། །སྙིང་མྱོས་ཉེ་དུའི་བརྩེ་བ་ཡང་། ། མཁའ་ལ་སྟོན་སྤྲིན་བཞིན་ཡལ་ནས། ། ཕྱིན་ཅི་ལོག་གི་བློ་འདི་སྐྱེས།། མངའ་ཐང་དཔལ་གྱི་རི་བོ་ལ། ། འཁྱུད་པའི་དོགས་པ་དང་བཅས་པ། ། དགྲ་བོའི་མེ་ལྕེ་ཆུང་དུས་སུ།། གསོད་པ་ཐབས་ཀྱི་མཆོག་ཡིན་སྙམ། །ཡུལ་སྲས་བསྟི་བའི་ཕོ་བྲང་གི །སྒོ་བཅད་བྱིན་ཟའི་དཀྱིལ་འཁོར་དུ། ། རང་གི་བསོད་ནམས་སྙན་གྲགས་བཅས། །ཅིག་ཅར་སྲེག་པའི་སྦྱོར་བ་རྩམས། ། འོད་གསལ་ལྷ་རིགས་སྐྱེས་བུ་ལ། །ལྷ་རྣམས་ཀྱིས་ཀྱང་སྐྱོབ་པ་སྟེ། ཁྱབ་འཇུག་རྡོ་རྗེའི་འཕྲུལ་འཁོར་གྱིས། །ས་འོག་གངས་ལམ་ཕྱེ་ནས་བྲོས། ། རིམ་གྱིས་སྲིན་པོའི་འཇིག་རྟེན་ནི། སིངྒལ་ཡི་གླིང་དུ་ཕྱིན།། མི་བསྲུན་པ་རྣམས་ཚར་བཅད་ནས། ། ཡུལ་ཁམས་དེ་ཉིད་བདེ་བར་བསྐྱངས། །བསོད་ནམས་ལྡན་པའི་མི་དག་གི ། བསམ་པ་བདེ་བླག་འགྲུབ་བོ་ཞེས། །བདེན་པ་གསུངས་པའི་བདེན་པའི་དོན། ། ཡོངས་ལ་མངོན་སུམ་སྟོན་པ་བཞིན། །དེར་ནི་འབོད་སྒྲོག་ལུས་ཕྲ་མ། ། སྲེད་ལྡན་དགའ་བའི་དག་སྟོན་དུ། །ལུས་མེད་པིར་གྱིས་བྲིས་འདྲ་ཞིག ། ཐུན་མོང་གི་ནི་ཆུང་མར་བླངས། །ལྔ་ལེན་བུ་མོར་འཇིགས་སྡེའི་བུ། ། གཟུགས་བཟང་མིག་གི་བདུད་རྩི་ལ། །བལྟ་བའི་རང་བྱུང་སྒྲོན་མེ་བཞིན། ། དམར་སེར་རལ་པ་གྱེན་བརྫེས་བྱུང་། །བདེ་སྐྱིད་དཔལ་གྱི་དོ་ར་ནི། ། སྔ་བསངས་མཐའ་ལྟར་ཡངས་པའི་གཞིར། །རྩེ་དགའི་ཟློས་གར་བསྒྱུར་བ་ཡིས། ། མེ་ན་ཀ་ཡི་ཁེངས་པ་འཕྲོག །དེ་ལྟའི་གྲགས་སྙན་ཨཏྤལ་ལའི། ། དོག་པ་རིང་དུ་འཕྱར་བ་ཡང་། །ཕྱོགས་ཀུན་རི་དྭགས་མིག་ཅན་མའི། ། རྣ་ཡི་ནི་རྒྱན་དུ་གྱུར། །

40. 《སྐྱ་སེང་བུ་ལྔའི་རྟོགས་བརྗོད》ཀྱི་རྩོམ་པ་པོ་ནི（ ）ཡིན། སྐར2

A ཞང་ཞུང་ཆོས་དབང་གྲགས་པ། B ལྷ་སྨོན་ཡེ་ཤེས་ཚུལ་ཁྲིམས། C རིན་སྤུངས་ངག་དབང་འཇིགས་གྲགས།

41. གོང་གི་དུམ་བུ་དེར（ ）གྱི་རྩོམ་ཐབས་སྤྱད་འདུག སྐར2

A དོན་བརྗོད་སྙན་རྩོམ། B ཡིད་འགྱུར་སྙན་རྩོམ། C དཔྱད་བརྗོད་སྙན་རྩོམ།

42. 《སྐྱ་སེང་བུ་ལྔའི་རྟོགས》ཅེས་པ་ནི་འཛམ་གླིང་ལོ་རྒྱུས་སྙན་སྒྲུང་རིམ་པོ（ ）གཏམ་རྒྱུད་ཅིག་ཡིན། སྐར2

A 《རཱ་མ་ཎའི་རྟོགས་བརྗོད》 B 《མ་ཧཱ་བྷ་ར་ཏ》 C 《གླིང་གེ་སར་རྒྱལ་པོའི་སྒྲུང》

43. སིངྒ་ལ་ཡི་གླིང་དུ་ཕྱིན། ། ཞེས་པའི་དུ་སྒྲུ་དེ་དོན་གང་ལ་འཇུག སྐར3

44. གཤམ་གྱི་གོ་རིམ་བཞིན་མིང་དང་ཚིག་ལ་འགྲེལ་པ་བྱོས། སྐར3

①རིགས་ཀྱི་མྱུ་གུ། ②ལུས་ཕྲ་མ། ③ཕྲག་དོག

45. གོང་གི་དཔྱད་གཞི་ལས། དགྲ་ངན་གྱི་བསོད་ནམས་སྙན་གྲགས་ཉམས་པའི་ཀུན་སློང་དང་བྱ་སྤྱོད་མཚོན་པའི་ཤོ་ལོ་ཀ་གཉིས་པོ་བཤུ་འབྲི་བྱེད་དགོས།སྐར3

【ག】

འདེམ་སྦྱོང་བསླབ་གཞིའི《རིག་གནས་བསྟན་བཅོས་དཔྱད་ཀློག》ནང་གི་དྲི་བ40-45བར་སྒྲུབ་དགོས། （བསྡོམས་སྐར15）

40. གཤམ་གསལ་སུམ་རྟགས་དག་གསུམ་གྱི་དགོངས་འགྲེལ་གྱི་རྩོམ་པ་པོ་ངོས་འཛིན་ཚུལ་ཡང་དག་པའི་སྡེ་ནི（ ）ཡིན། སྐར2

A པྲ་ཏི་རིན་ཆེན་དོན་གྲུབ་ཀྱི《ཀུན་བཟང་དགོངས་རྒྱན》 སི་ཏུ་པཎ་ཆེན་གྱི《མུ་ཏིག་ཕྲེང་མཛེས》 དཔལ་ཁང་ལོ་ཙཱ་བའི《དག་ཡིག་ཟ་མ་ཏོག》

B པྲ་ཏི་རིན་ཆེན་དོན་གྲུབ་ཀྱི《མུ་ཏིག་ཕྲིང་མཛེས》 སི་ཏུ་པཎ་ཆེན་གྱི《སྨྲ་སྒོ་མཚོན་ཆ》 དཔལ་ཁང་ལོ་ཙཱ་བའི《དག་ཡིག་ཟ་མ་ཏོག》

C པྲ་ཏི་རིན་ཆེན་དོན་གྲུབ་ཀྱི《ཐོན་མིའི་ཞལ་ལུང》སི་ཏུ་པཎ་ཆེན་གྱི《ཀུན་བཟང་དགོངས་རྒྱན》དཔལ་ཁང་ལོ་ཙཱ་བའི《ཚོགས་གསུམ་གསལ་བ》

41. བོད་དུ་བསྒྱུར་བའི་བཀའ་བསྟན་འགྱུར་གྱི་དཀར་ཆག་ཐོག་མ་ནི（ ）ཡིན། སྐར2

A 《དཀར་ཆག་མཆིམས་ཕུ་མ》 B 《དཀར་ཆག་ལྡན་དཀར་མ》C 《དཀར་ཆག་འཕང་ཐང་མ》

42. གཤམ་གྱི་བརྗོད་ཚུལ་ཡང་མ་དག་པའི་སྡེ་ནི（ ）ཡིན། སྐར2

Aའཁོན་དཀོན་མཆོག་རྒྱལ་པོས་ས་དཀར་གྱི་རི་རྒྱུད་ཡོད་པའི་ལོགས་ལ་དགོན་པ་བཏབས་པས་དགོན་པའི་མིང་ལ་སྐྱ་དང་གྲུབ་མཐའ་ལ་ས་སྐྱ་བའི་ལུགས་ཞེས་ཟེར།

Bརྗེ་ཙོང་ཁ་པས་བཀའ་གདམས་པ་གོང་མ་ཚོས་དབུ་ཞྭའི་ཁ་དོག་སེར་པོ་ཡིན་པ་ཐུགས་ལ་བབས་ནས་དབུ་ཞྭ་སེར་པོ་མནབས་ལ་བརྟེན་ཞྭ་སེར་བ་དང་།གསེར་མདོག་ཅོད་པན་འཆང་བ་ཞེས་པའི་ཐ་སྙད་ཆགས་ཤིང་། མིང་གཞན་དུ་ཆོས་ལུགས་སེར་པོ（ཧོང་ཀྱོ）ཞེས་བརྗོད།

C བསྟན་པ་ཕྱི་དར་གྱི་དབུ་ཚུགས་སྐབས་པཎྜིཏ་སྨྲྀ་ཏི་དང་ལོ་ཆེན་རིན་ཆེན་བཟང་པོ་སོགས་ཀྱིས་གསང་སྔགས་ཀྱི་རྒྱུད་སྡེ་བོད་སྐད་དུ་བསྒྱུར་པ་མན་ཆད་ལ་གསང་སྔསག་གསར་མ་ཞེས་ཟེར།

43. བོད་ཀྱི་ལྷ་མོའི་ཟློས་གར་སྲོལ་གཏོད་པ་པོ་སུ་ཡིན། སྐར3

44. བོད་དུ་ཐོག་མར་ལྕགས་ཟམ་དང་ཟངས་བཞུ་བ། སོལ་བ་བསྲེགས་པ་སོགས་བཟོ་ལས་ཀྱི་སྒོ་འབྱེད་མཁན་གྱི་མཛངས་མི་དེ་སུ་ཡིན་ནམ།སྐར3

45. 《རོལ་མོའི་བསྟན་བཅོས》ལས། བློ་ངན་གཟུགས་ཀྱིས་ཕོངས་པའང་རུང་།། རིགས་ངན་ནོར་དང་བྲལ་ཡང་སླ། ། རོལ་མོའི་ཆ་ལ་མཁས་གྱུར་ན། །ཚོགས་ཀྱི་ནང་ན་རྒྱན་ལྟར་མཛེས། ། ཞེས་པའི་ཤོ་ལོ་ཀར་ཚིག་འགྲེལ་བྱོས། སྐར3

ཆ་ཤས་གསུམ་པ། རྩོམ་ཡིག བསྡོམས། སྐར45

ཕན་དང་མི་ཕན་དཔྱོད་པའི་བློ་མེད་ཅིང་། ། ཐོས་དང་བསམ་དང་བསྒོམ་པ་རྣམ་སྤངས་ཏེ། །ལྟོ་བ་འགེངས་པ་ཙམ་ཞིག་གཙོར་འཛིན་པ། ། སྐྱེས་བུ་དེ་ནི་ཕྱུགས་དང་ཁྱད་ཅི་ཡོད། །ང་ཚོས་རང་ཉིད་ཀྱི་ཁེ་ཕན་ཁོ་ན་དངལྟོ་བ་འགྲངས་ཐབས་འབའ་ཞིག་ཡིད་ལ་མི་བྱེད་པར།ལས་ཅི་ཞིག་བྱེད་ཀྱང་དེའི་ཕན་གནོད་ཁེ་གྱོང་གི་འབྲས་བུ་རང་བློས་ཚུལ་བཞིན་དཔྱོད་ཐུབ་སླད།རྣམ་ཀུན་བསམ་བློ་ཀུན་སྤྱོད་རྩ་བར་བཟུང་ནས་རིག་པའི་གཞུང་ལུགས་ལ་བརྩོན་པ་ལྷུར་ལེན་བྱེད་ཀྱི།དེ་ལས་ལྡོག་ན་སྤྱི་ཚོགས་ཀྱི་འགྲན་རྩོད་དྲག་པོའི་ཁྲོད་དུ་ཕམ་ཁ་མྱོང་ཞིང་རྗེས་ལུས་ཐེབས་པར་ངེས།

 དེ་ལྟའི་དུས་རབས་ནི་འགྲན་རྩོད་ཀྱི་དུས་རབས་ཤིག་ཡིན་ལ། འགྲན་རྩོད་ནི་མིའི་རིགས་ཀྱི་སྤྱི་ཚོགས་ཡར་རྒྱས་འབྱུང་བ་དང་དཔལ་འབྱོར་གོང་དུ་འཕེལ་བའི་ཐབས་དང་ལམ་གལ་ཆེན་ཞིག་ཡིན།འོན་ཏེ་མིའི་རིགས་ཀྱི་བསམ་བློ་ཀུན་སྤྱོད་ཇེ་ཞན་དུ་གཡུར་ཚེ་ང་ཚོའི་སློབ་སྶྦྱོང་དང་ལས་དོན།འཚོ་བའི་འགྲན་རྩོད་ཀྱང་དྲང་བདེན་མ་ཡིན་པ་དང་མི་ཆོས་དང་མི་མཐུན་པའི་ཕྱོགས་སུ་ལྷུང་བར་ཉེན་ཁ་ཆེན་པོ་འཕྲད་སྲིད།ཁྱོད་ཀྱིས་ཇི་ལྟར་མི་ཚེ་དོན་དང་ལྡན་ཞིག་བྱ་བར་རང་གི་ངོས་འཛིན་མཚོན་པའི་རྩོམ་ཡིག་ཅིག་འབྲི་དགོས།

རྩོམ་འབྲིའི་རེ་བ

1. གོང་འཁོད་དཔྱད་གཞིར་གཞིགས་ནས་རྩོམ་བྱང་རང་ཉིད་ཀྱིས་འདེམ་དགོས།

2. རྩོམ་ལུས་སྙན་ངག་དང་།འཁྲབ་གཞུང་ཕུད་གཞན་གང་སྤྱད་ཀྱང་ཆོག

3. བརྗོད་དོན་ཡང་དག་ལ་ཁ་གསལ་བ།རྗོད་བྱེད་ལ་འཁྲུལ་བ་མེད་པ། སྒྲིག་གཞི་ཚགས་དམ་པ་བཅས་དགོས།

4. བརྗོད་བྱ་གོང་གི་དཔྱད་གཞིའི་ནང་དོན་ལས་བརྒལ་མི་ཆོག

5. རྩོམ་ཡིག་ནང་གི་མི་དང་ས་ཆ།སློབ་གྲྭ་སོགས་ཀྱི་མིང་ཐོན་ཚེ་ངེས་པར་དུ་རྟགས×××××འདིས་མཚོན་དགོས།

6. ཡིག་འབྲུ600ཡན་དགོས།